ناټو: د حقاني شبکې لوړرتبه قومندان ووژل شو
قواوو ویلي چې د کابل پر انټر کانټیننټل هوټل باندې مرګانی برید ددغه وژل شوي قومندان کار و.
ناټو وايي په افغانستان کې یې د حقاني د شبکې هغه لوړ پوړی قوماندان وژلی چې ګومان کیږي د چهارشنبې په شپه یې په کابل کې د انټرکانټېننټل په هوټل باندې حمله تنظیم کړې وه. د ناټو یوه مطبوعاتي بیانیه چې نن د پنجشنبې په ورځ خپره شوې، وايي چې قوماندان اسمعیل جان او څو تنه نور ملګري یې د پکتیا مرکز ګردیز ته نږدې په یوه برید کې ووژل شول. ناټو وویل چې اسمعیل جان په افغانستان کې د حقاني د شبکې د یوه بل مهم قوماندان مرستیال ؤ، چې په کال ٢٠١٠ میلادي کې یې د هغو وسله والو سړو مشري په غاړه درلوده چې په افغان او ایتلافي ځواکونو باندې یې حملې کولې. نهو تنو جنګیالو چې په وسلو سمبال و، د سه شنبې په شپه ناوخته د کابل په انټرکانټېننټل هوټل باندې برید وکړ. د هوټل محاصرې تقریبا پنځه ساعته دوام وکړ. ټول حمله کوونکي یا د ناټو او افغان ځواکونو په ډزو کې ولګیدل او یا دا چې خپل بمونه یې وچول او ووژل شول. په دغه حمله کې د هوټل د څو تنو کارکوونکو او پولیسانو په شمول ١١ کسان ووژل شول. په وژل شویو کې د هوټل یو هسپانوي میلمه هم شامل دی. ناټو ددغې مرګانئ حملې مسسولیت د حقاني د شبکې پر غاړه اچولی دی او وايي چې د طالبانو سره یې په حمله کې مرسته کړې وه. طالبانو ویلي چې دغه حمله د دوی کار و.